text: Enigt byråd satser på politiskole: Inviterer minister på besøg
  14 juni 2016 kl. 20.06
  Fredericia Kommune satser benhårdt på at få politiskolen til byen. De har derfor – igen – inviteret justitsminister Søren Pind til fæstningsbyen. 
  Det er ingen hemmelighed, at Fredericia meget gerne vil have den nye politiskole til byen. Faktisk er de meget klare i spyttet, når snakken falder på fæstningsbyens muligheder for at uddanne betjente.
  Et enigt byråd står bag planerne om at placere en eventuel politiskole i Bülow kaserne, og derfor har byrådet nu – igen – inviteret justitsministeren, Retsudvalget og Bygningsstyrelsen til ved selvsyn at komme og kigge på byens faciliteter, oplyser kommunen i en pressemeddelelse.
  - Vi har endnu engang inviteret Søren Pind til byen, så han ved selvsyn kan se og vurdere de mange muligheder her i byen. Og vi håber naturligvis, at både Rigspolitiet, Bygningsstyrelsen og Retsudvalget vil komme frem til samme resultat som os – at en ny politiskole skal placeres her i Fredericia, siger Susanne Eilersen (DF), der er viceborgmester i kommunen og samtidig sidder i Folketinget, i en pressemeddelelse.
  Ud over faciliteterne fremhæver borgmester Jacob Bjerregaard (S) også samarbejdet i byrådet som en fordel.  
  - Det har været en fornøjelse at opleve det stærke samarbejde i byrådet og et fælles ønske om at få politiskolen her til byen, siger borgmesteren i pressemeddelelsen.
  Du kan se Fredericia Kommunes forslag, de altså har sendt til ministeren her:
  
  